ЛэжьакIуэ емызэшыжхэр
Сымаджэм и узыншагъэр зэфIэзыгъэувэж, абы гукъыдэж езытыжыф дохутырхэм сыт хуэдэ фIыщIэри псалъэ гуапэри яхуэфащэщ. Зи узыншагъэкIэ гуныкъуэгъуэ зэгуэр зиIа дэтхэнэри абыкIэ, шэч хэмылъу, акъылэгъу къыздэхъунущ.
«Адыгэ псалъэ» газетыр къэзгъэсэбэпу фIыщIэ яхуэсщIыну сыхуейт СПИД-мрэ узыфэ зэрыцIалэхэмрэ защыхъумэнымкIэ, абыхэм япэщIэтынымкIэ республикэ центрым щылэ-жьа госпиталым и лэжьакIуэ гупым. Псом хуэмыдэу къыхэзгъэщыну сыхуейт къудамэм и унафэщI ТIэш Джульеттэ, дохутырхэу Биногеровэ Маринэ, Кутаховэ Наталье сымэ.
Лэжьыгъэр зэрекIуэкIыр куэдкIэ зелъыта ТIэш Джульеттэ щапхъэ зытрах унафэщIым хуэдэщ. Абы и нэIэм щIэт къудамэм Iуэхур хъарзынэу щызэтеублауэ йокIуэкI. Джульеттэ зи лэжьыгъэр фIыуэ зылъагъу, зи IэщIагъэм нэсу хэзыщIыкI дохутырщ. Псалъэ гуапэм и мыхьэнэр нэсу къызыгурыIуэ, цIыхугъэшхуэ зыхэлъ бзылъхугъэм дэтхэнэ сымаджэми и щытыкIэм зыщигъэгъуазэрт, я узыншагъэр зэрефIэкIуэжынымкIэ гугъэ яритыжыфырт.
Дохутырхэу Биногеровэ Маринэрэ Кутаховэ Натальерэ лэжьыгъэм хуаIэ бгъэдыхьэкIэр сымыгъэщIэгъуэн слъэкIыртэкъым: ахэр зэIэзэхэм гуапэу яхущытщ, я гулъытэр псоми лъагъэс, уи Iуэхур зыIутым гупсэхуу къедэIуэнурэ яхузэфIэкIыр къыпхуащIэнущ. Езыхэр цIыху гумащIэхэщ, гущIэгъу зыхэлъхэщ, я IэзагъкIи дэбгъуэн щымыIэу IэщIагъэлI нэсхэщ.
Псалъэ гуапэхэр яхуэфащэщ сымаджэщым сызэрыщIэлъа зэманым къриубыдэу гугъу зыкъыздезыгъэхьа дэтхэнэми. Апхуэдэхэщ медсестрахэу Къардэн Дж., Бахъсэн Ж., Хьэмырзэ А., ДзыхьмыщI Ф., Хьэгъэжей Л., Хьэмырзэ А., санитархэу Маргъущ М., Ныр Р., Абазэ Л., Мер Ф., Къамбий А. сымэ, нэгъуэщIхэри. Дэтхэнэми зыпэрыт Iуэхур жэуаплыныгъэшхуэ хэлъу егъэзащIэ, жыпIэнурамэ, лэжьакIуэ емызэшхэщ.
Гуп дахэм сохъуэхъу зыпэрыт IэнатIэм и хъер ялъагъуу, узыншагъэ, гуфIэгъуэ, дэрэжэгъуэ яIэу я гъащIэр ирахьэкIыну.
Тыгъуэн Назир.
Лашынкъей къуажэ
